Győri László

*Albérlők*

Ebben a házban ők a proletárok,

az albérlő család,

a magukban élők, ajtót sarkig tárók,

a hangos sokaság,

egész nap harsányan beszélnek,

mintha pörölne a törzs,

csörömpölnek a konyhaedények,

de béke van, velük egyidős.

Hányan vannak? Ki tudja, hányan?

Új meg új ember érkezik.

Családtag? Ismerős? És egyszerre hárman.

Ez a három is itt lakik?

Hányan lesznek? Már tömeglakás,

vagy óvó menedék?

Egyébként nem bántó a lárma. Más

zavarja házunk életét,

hogy mi nem, de ők aztán szegények,

még lakásra sem telt nekik,

száműzve, kiűzetve éldegélnek,

s boldogok. Talán évekig.

*Tartalékképzés*

Már jöhet a tartalékképzés. Szükséges.

Nem is hogy jöhet, de jönnie kell.

Jó lesz, ha telik a kongó malacpersely

legalább a forgalomban lévő

legkisebb címletekkel,

de megfelel egy egyszerű pléhdoboz is.

Ha verset írunk,

a rímekből képezzünk tartalékot,

jól jöhet egyszer egy félretett,

memóriába hajított rím,

amely egy sor végéről hiányzik.

Ha fontosabb dolgaink csináljuk,

a tartalékképzés akkor sem árt,

s ha úgy ítéljük, a legfontosabb élni,

a túléléshez képezzünk tartalékot.

Az utánam jövő nemzedék

tárol magának, egy ideig

valamire még én is jó lehetek,

mint segédeszköz a családban,

őrizni gyereket, olyan kusza még,

hogy elfut előled, nem éred utol,

hiába kiabálsz, elüt az autó.